ราคาทองปิดบวก 4.7 ดอลล์ ขณะตลาดจับตาผลประชุมอีซีบี
สัญญาทองคำตลาดนิวยอร์กปิดบวกเมื่อคืนนี้ (20 ต.ค.) เพราะได้รับแรงหนุนจากสกุลเงินดอลลาร์ที่อ่อนค่าลง ขณะที่นักลงทุนจับตาดูการประชุมของธนาคารกลางยุโรป (ECB) ซึ่งจะมีขึ้นในวันพรุ่งนี้ 
21 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 4.70 ดอลลาร์ หรือ 0.40% ปิด (20 ต.ค.) ที่ระดับ 1,177.50 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 7.60 เซนต์ ปิดที่ 15.917 ดอลลาร์/ออนซ์, สัญญาพลาตินัมส่งมอบเดือนม.ค.เพิ่มขึ้น 5.50 ดอลลาร์ ปิดที่ 1,020.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 6.75 ดอลลาร์ ปิดที่ 694.85 ดอลลาร์/ออนซ์
สัญญาทองคำได้รับแรงหนุนจากการอ่อนค่าของดอลลาร์ เนื่องจากเมื่อดอลลาร์อ่อนค่าลงจะทำให้สัญญาทองคำซึ่งซื้อขายในรูปสกุลเงินดอลลาร์มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
อย่างไรก็ตาม สัญญาทองคำได้รับแรงกดดันในระหว่างวัน เนื่องจากข้อมูลเศรษฐกิจที่แข็งแกร่งของสหรัฐส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดยเมื่อช่วงค่ำวานนี้ตามเวลาไทย กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านพุ่งขึ้น 6.5% ในเดือนก.ย. สู่ระดับ 1.21 ล้านยูนิต ซึ่งสูงกว่าที่นักวิเคราะห์คาดว่าตัวเลขการเริ่มต้นสร้างบ้านจะอยู่ที่ระดับ 1.15 ล้านยูนิต
ขณะที่นักลงทุนจับตาดูการประชุม ECB ในวันพรุ่งนี้ โดยคาดกันว่านายมาริโอ ดรากี ประธาน ECB จะส่งสัญญาณที่ชัดเจนมากขึ้นเกี่ยวกับความเป็นไปได้ในการขยายโครงการกระตุ้นเศรษฐกิจในระหว่างการแถลงข่าวหลังเสร็จสิ้นการประชุม